《与张叔方》
元代·黄玠

去年送君作巡官，双悬雕弧夹马鞍。今年巡官出迎客，吠犬不闻山月白。

山人畏之若乳虎，妖狐髑髅不敢舞。㹠阱鸡埘一万家，谁子强梁能跋扈。

君不见南台贵臣急如火，櫜鞬磬折趋道左。州司尽避供给难，君独从容无不可。

名驹千里毛骨奇，雷霆破山亦霁威。人生才美有如此，岂可沉埋百寮底，明朝雕鹗西风起。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。